b'\n_START_ARTICLE_\nTabea Zimmermann\n_START_PARAGRAPH_\nTabea Zimmermann (s. 8. lokakuuta 1966 Lahr) on saksalainen alttoviulisti. H\xc3\xa4n on yksi suhteellisen harvoista alttoviulisteista, jotka ovat saaneet kansainv\xc3\xa4list\xc3\xa4 kriitikkojen arvostusta ja suuren ihailijajoukon. Zimmermann on esiintynyt muiden muassa Berliinin filharmonikkojen, Leipzigin Gewandhaus-orkesterin ja Orchestre de la Suisse Rmoanden kanssa. Zimmerman on my\xc3\xb6s esitt\xc3\xa4nyt lukuisia h\xc3\xa4nelle s\xc3\xa4vellettyj\xc3\xa4 teoksia, joiden joukossa ovat Gy\xc3\xb6rgy Ligetin sooloalttoviulusonaatti (kantaesitetty 1994) sek\xc3\xa4 muita kappaleita Heinz Holligerilta, Wolfgang Rihmilt\xc3\xa4, Sally Beamishilta, Georges Lentzilta ja Josef Talilta. Zimmermannin ohjelmistoon kuuluu my\xc3\xb6s perinteisi\xc3\xa4 teoksia muiden muassa Johann Sebastian Bachilta, Wolfgang Amadeus Mozartilta, Ludwig van Beethovenilta, Richard Straussilta, Edward Elgarilta, Ralph Vaughan Williamsilta, Max Bruchilta, Paul Hindemithilt\xc3\xa4 ja Alfred Schnittkelt\xc3\xa4. Zimmermann on levytt\xc3\xa4nyt lukuisille levymerkeille, joihin ovat kuuluneet Deutsche Grammophon, EMI, Harmonia Mundi ja Naxos._NEWLINE_Zimmermann aloitti alttoviulunsoiton opinnot kolmevuotiaana ja lis\xc3\xa4ksi pianonsoiton viiden vuoden i\xc3\xa4ss\xc3\xa4. 13-vuotiaana h\xc3\xa4n p\xc3\xa4\xc3\xa4si Musikhochschule Freiburgiin opiskelemaan Ulrich Kochin johdolla. My\xc3\xb6hemmin h\xc3\xa4n opiskeli Salzburgin Mozarteumissa p\xc3\xa4\xc3\xa4opettajanaan S\xc3\xa1ndor V\xc3\xa9gh. H\xc3\xa4n voitti huomattavissa kilpailuissa ensipalkintoja alkaen vuodesta 1982. Suurten eurooppalaisten ja israelilaisten orkesterien kanssa tehdyn yhteisty\xc3\xb6n lis\xc3\xa4ksi Zimmermann on esiintynyt my\xc3\xb6s kamarimuusikkona muiden muassa Gidon Kremerin, Pamela Frankin ja Steven Isserlisin kanssa. H\xc3\xa4n on toiminut opetusteht\xc3\xa4viss\xc3\xa4 Musikhochschule Saarbr\xc3\xbcckeniss\xc3\xa4 (vuodesta 1987), Frankfurtin musiikkiyliopistossa (vuodesta 1994) ja Hanns Eisler -musiikkiakatemiassa (vuodesta 2002)._NEWLINE_Zimmermann on ollut Arcanto-kvartetin j\xc3\xa4senen\xc3\xa4. Kokoonpano debytoi Stuttgartissa vuonna 2004. My\xc3\xb6s my\xc3\xb6hemm\xc3\xa4t kvartetin esiintymiset olivat menestyksekk\xc3\xa4it\xc3\xa4, ja vuonna 2007 kokoonpano julkaisi Harmonia Mundille levytyksen B\xc3\xa9la Bart\xc3\xb3kin viidennest\xc3\xa4 ja kuudennesta kvartetosta. Solistina Zimmermannin levytyksiin lukeutuu Myrios Classicsin vuonna 2009 julkaistu CD, joka koostuu Max Regerin alttoviulumusiikista ja J. S. Bachin sellomusiikin sovituksista._NEWLINE_Zimmermann voitti Accademia Musicale Chigianan kansainv\xc3\xa4lisen palkinnon.'